# 2021 m. III ketvirtį Lietuvoje padidėjo paukštienos gamyba, pardavimas ir eksportas, o importas sumažėjo

ŽŪIKVC (LŽŪMPRIS) duomenimis, analizuojamu laikotarpiu Lietuvos įmonėse buvo paskersta 12,46 mln. paukščių ir pagaminta 22,901 tūkst. t paukštienos skerdenų. Paukščių skerdimų buvo 12,15 proc. daugiau nei II ketvirtį, tačiau 8,81 proc. mažiau, palyginti su 2020 m. III ketvirčiu. Iš to skaičiaus broilerių skerdimai analizuojamu laikotarpiu sudarė 12,20 mln. vnt. ir, palyginti su II ketvirčiu, padidėjo 12,42 proc., tačiau, palyginti su tuo pačiu 2020 m. laikotarpiu, sumažėjo 9,38 proc.

Paukštienos gamyba, vertinant skerdenų svorį, analizuojamu laikotarpiu buvo 12,60 proc. didesnė nei II ketvirtį, tačiau 8,80 mažesnė nei prieš metus. Iš to skaičiaus broilerių mėsos buvo pagaminta 21,944 tūkst. t – 12,12 proc. daugiau nei II ketvirtį, tačiau 10,19 proc. mažiau nei 2020 m. III ketvirtį.

Analizuojamu laikotarpiu kalakutų buvo paskersta 69,57 tūkst. vnt. arba 57,30 proc. daugiau nei 2021 m. II ketvirtį ir 69,61 proc. daugiau nei per 2020 m. III ketvirtį. Kalakutienos pagaminta 594,43 t arba 42,08 proc. daugiau nei II ketvirtį ir 51,20 proc. daugiau nei prieš metus.

2021 m. III ketvirtį paukštienos gamybos ir perdirbimo įmonės atvėsintų viščiukų broilerių ir kitų vištų skerdenų vidaus rinkoje pardavė 38,29 proc. daugiau nei II ketvirtį ir 70,39 proc. daugiau nei prieš metus, o vidutinė didmeninė pardavimo kaina 2021 m. III ketvirtį, palyginti su II ketvirčiu, sumažėjo 0,51 proc., tačiau buvo 5,21 proc. aukštesnė nei prieš metus.

Remiantis naujausiais Statistikos departamento duomenimis, 2021 m. III ketvirtį paukštienos importas Lietuvoje sudarė 10,890 tūkst. t ir, palyginti su II ketvirčiu, sumažėjo 6,52 proc., o palyginti su tuo pačiu 2020 m. laikotarpiu, – 6,92 proc. Iš to skaičiaus vištienos importas analizuojamu laikotarpiu sumažėjo 4,23 proc.( iki 9,970 tūkst. t) ir buvo 5,08 proc. mažesnis, nei 2020 m. III ketvirtį. Kalakutienos importas 2021 m. III ketvirtį, palyginti su II ketvirčiu, taip pat sumažėjo 16,20 proc. ( iki 742,86 t) ir buvo 27,99 proc. mažesnis nei prieš metus.

2021 m. III ketvirtį Lietuvos gamintojai eksportavo 22,96 proc. daugiau paukštienos nei II ketvirtį, tačiau 11,38 proc. mažiau nei prieš metus. Iš to skaičiaus vištienos eksportas, analizuojamu laikotarpiu padidėjo 22,09 proc., tačiau buvo 9,27 proc. mažesnis nei prieš metus. Kalakutienos eksportas 2021 m. III ketvirtį sudarė 185,84 t – 2,1 karto daugiau nei II ketvirtį, tačiau 33,89 proc. mažiau nei tuo pačiu praėjusių metų laikotarpiu.

Šaltiniai: ŽŪIKVC(LŽŪMPRIS), STD